CELEX: 32022R0650
Language: el
Date: 2022-04-20 00:00:00
Title: Κανονισμός (ΕΕ) 2022/650 της Επιτροπής της 20ής Απριλίου 2022 για την τροποποίηση του παραρτήματος του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για το διοξικό νάτριο [Ε 262(ii)] (Κείμενο που παρουσιάζει ενδιαφέρον για τον ΕΟΧ)

21.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 119/65
               
            
         ΚΑΝΟΝΙΣΜΟΣ (ΕΕ) 2022/650 ΤΗΣ ΕΠΙΤΡΟΠΗΣ
         της 20ής Απριλίου 2022
         για την τροποποίηση του παραρτήματος του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για το διοξικό νάτριο [Ε 262(ii)]
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 14,
         Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.
                  
               
                     (2)
                  
                  
                     Οι προδιαγραφές για τα πρόσθετα τροφίμων μπορούν να επικαιροποιούνται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε ύστερα από αίτηση κράτους μέλους ή ενδιαφερόμενου μέρους.
                  
               
                     (3)
                  
                  
                     Στις 3 Αυγούστου 2020 υποβλήθηκε αίτηση για την τροποποίηση των προδιαγραφών που αφορούν το πρόσθετο τροφίμων διοξικό νάτριο [Ε 262(ii)]. Η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
                  
               
                     (4)
                  
                  
                     Ο κανονισμός (ΕΕ) αριθ. 231/2012 προβλέπει ότι το διοξικό νάτριο [E 262(ii)] πρέπει να περιέχει 39-41 % ελεύθερο οξικό οξύ και 58-60 % οξικό νάτριο. Ο αιτών ζητεί την τροποποίηση της περιεκτικότητας σε 39-43 % σε ελεύθερο οξικό οξύ και σε 57-60 % σε οξικό νάτριο.
                  
               
                     (5)
                  
                  
                     Σύμφωνα με τον αιτούντα, όταν παράγεται διοξικό νάτριο [E 262(ii)], λαμβάνεται στοιχειομετρικό προϊόν με περιεκτικότητα σε ελεύθερο οξικό οξύ 42,3 %. Ο αιτών ισχυρίζεται ότι η μείωση της περιεκτικότητας σε ελεύθερο οξικό οξύ στο 39-41 % απαιτεί υπερβολικές ποσότητες ενέργειας. Επομένως, η αύξηση του ανώτατου ορίου για το ελεύθερο οξικό οξύ στο 43 % θα μειώσει τον χρόνο ξήρανσης κατά την παραγωγή, με αποτέλεσμα τη μείωση της απαιτούμενης ενέργειας και, συνεπώς, μια πιο βιώσιμη διαδικασία παραγωγής.
                  
               
                     (6)
                  
                  
                     Σύμφωνα με τον αιτούντα, δεν υπάρχουν άλλες αλλαγές στη διαδικασία παραγωγής, δεδομένου ότι η υψηλότερη ποσότητα ελεύθερου οξικού οξέος στο διοξικό νάτριο [E 262(ii)] δεν έχει καμία επίπτωση στην ασφάλεια και, κατά τα άλλα, το τελικό προϊόν είναι το ίδιο, δηλαδή δεν περιέχει άλλες προσμείξεις από εκείνες που ορίζονται στον κανονισμό (ΕΕ) αριθ. 231/2012.
                  
               
                     (7)
                  
                  
                     Η αίτηση συζητήθηκε από την ομάδα εργασίας κρατικών εμπειρογνωμόνων για τα πρόσθετα τροφίμων. Λαμβάνοντας υπόψη τις πληροφορίες που παρασχέθηκαν από τον αιτούντα και τις παρατηρήσεις που ελήφθησαν από την εν λόγω ομάδα εργασίας, η Επιτροπή έκρινε ότι η προτεινόμενη τροποποίηση των προδιαγραφών για το διοξικό νάτριο [Ε 262 (ii)] δεν ενδέχεται να έχει επίδραση στην ανθρώπινη υγεία.
                  
               
                     (8)
                  
                  
                     Δεδομένου ότι η αύξηση του ανώτατου ορίου για την περιεκτικότητα σε οξικό οξύ του διοξικού νατρίου [E 262(ii)] από 41 % σε 43 % δεν ενδέχεται να έχει επίδραση στην ανθρώπινη υγεία, δεν είναι απαραίτητο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων, σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008.
                  
               
                     (9)
                  
                  
                     Συνεπώς, το παράρτημα του κανονισμού (ΕΕ) αριθ. 231/2012 θα πρέπει να τροποποιηθεί αναλόγως.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  ΕΕ L 354 της 31.12.2008, σ. 1.
         
            (3)  Κανονισμός (ΕΕ) αριθ. 231/2012 της Επιτροπής, της 9ης Μαρτίου 2012, σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (ΕΕ L 83 της 22.3.2012, σ. 1).
      
      
         
            ΠΑΡΑΡΤΗΜΑ
            Στο παράρτημα του κανονισμού (ΕΕ) αριθ. 231/2012, στην καταχώριση για το «E 262 (ii) διοξικό νάτριο», κάτω από τη λέξη «Ορισμός» η σειρά για τη δοκιμασία αντικαθίσταται από το ακόλουθο κείμενο:
            
               
                           «Δοκιμασία
                        
                        
                           Περιεκτικότητα 39-43 % σε ελεύθερο οξικό οξύ και 57-60 % σε οξικό νάτριο»